ওয়েব ডেস্ক: বৃষ্টি কমেছে। কিন্তু ভোগান্তি কমেনি। এখনও জলমগ্ন হাওড়া শহর। শুধু পথঘাট নয়, কোথাও কোথাও জল ঢুকে পড়েছে বাড়ির ভেতরেও। খানাখন্দে ভরা রাস্তায় জমা জল, পানীয় জলের অভাব। সব মিলিয়ে দুর্ভোগে বাসিন্দারা। গলি হোক বা মূল সড়ক। কয়েকদিনের টানা বৃষ্টিতে এটাই হাওড়ার জলছবি। কোথাও হাঁটু জল, কোথাও জল কোমড় পর্যন্ত। ভারীবৃষ্টিতে জল জমেছে হাওড়ার অধিকাংশ এলাকায়। হাওড়া পুরসভার কমপক্ষে ২৫টি ওয়ার্ড জলমগ্ন। কোনটা রাস্তা, কোনটা ফুটপাথ বোঝা দায়। বেশ কয়েকটি এলাকায় বাড়ির ভেতরেও জল ঢুকে গেছে। গত কয়েকদিন ধরে একই অবস্থা। বাসিন্দাদের অভিযোগ, খানাখন্দে ভরা রাস্তা। তারওপর জল জমে আরও বেহাল দশা। প্রায় প্রাণ  হাতে করে যাতায়াত করতে হচ্ছে। অভিযোগ, রাস্তা মেরামতি বা নিকাশির দিকে নজরই নেই পুরসভার। একই ছবি শিবপুর, লিলুয়া, বেলুড়ের বিভিন্ন গুরুত্বপূর্ণ রাস্তার। জল জমতে শুরু করেছে টিকিয়াপাড়া লেক ট্র্যাকেও। ছাড় পায়নি হাসপাতালও। টানা বৃষ্টিতে জলমগ্ন বাগনান হাসপাতাল। জলবন্দি  মানুষের জন্য হাওড়ার ৯ নম্বর ওয়ার্ডে ত্রাণ শিবির খুলেছে পুরসভা। প্রায় দশ হাজার মানুষের রান্নার ব্যবস্থা হয়েছে সেখানে। থাকা-খাওয়ার পাশাপাশি শিবির থেকে খাবার পৌছে দেওয়া হচ্ছে বিভিন্ন এলাকায়।